RESOLUCIÓN do 26 de febreiro de 2001 pola que se convoca un curso sobre o patrimonio en Santiago de Compostela e o Camiño.
ACADEMIA GALEGA DE SEGURIDADE — III. OUTRAS DISPOSICIÓNS — 16/03/2001

Dentro do programa de actividades que a Academia Galega de Seguridade ten previsto realizar no ano 2001, conforme as funcións que ten encomendadas pola Lei 4/1992, do 9 de abril, de creación da Academia Galega de Seguridade, anúnciase a realización de 1 curso sobre o patrimonio en Santiago de Compostela e o Camiño, que se desenvolverán conforme as seguintes bases:
Obxectivos.
Acadar un coñecemento do patrimonio histórico artístico de Compostela, que lle sexa útil ós voluntarios de protección civil na súa axuda ós milleiros de visitantes e peregrinos desta cidade, e sexan capaces de dar unha información clara, concisa e útil.
Destinatarios.
O curso vai dirixido ós membros das Agrupacións de voluntarios de protección civil de Santiago de Compostela e comarca, que previamente superasen o curso básico de protección civil.
Inscrición.
A inscrición dos participantes será totalmente gratuíta.
Solicitudes.
1. As persoas que desexen participar neste curso presentarán, cuberta á máquina ou con letra moi clara, a instancia que figura no anexo.
2. O prazo para a presentación de instancias será de 15 días naturais a partir do día seguinte ó da publicación desta resolución no Diario Oficial de Galicia.
3. As instancias serán enviadas polo presidente da Agrupación correspondente á sede da Academia Galega de Seguridade: avenida da Cultura, 36680, A Estrada, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Contido.
O contido do curso do patrimonio en Santiago de Compostela e o Camiño.
-Historia do Camiño de Santiago. Importancia de Santiago en Europa.
-Santiago de Compostela: coñecementos básicos de servicios que ofrece a cidade para os visitantes.
-Clase práctica en Santiago.
-Historia de Santiago de Compostela. Onte e hoxe da cidade.
A Catedral de Santiago.
-Visitas prácticas.
-Coñecementos sobre tradicións e festas en Santiago de Compostela.
Trato ó peregrino e ó turista que chega a Santiago.
Duración e datas.
O curso terá lugar durante as seguintes datas; 21 e 28 de abril e 5-12-19 de maio. Terá unha duración de 20 horas lectivas.
O horario será en sesións de mañá e tarde, de 16 horas a 20 horas.
Prazas.
O número máximo de prazas ofertadas por cada curso é de 30.
Relación de admitidos.
A relación de admitidos publicarase o día 9 de abril de 2001 no taboleiro de anuncios da Academia Galega de Seguridade, ou ben poden confirma-la súa asistencia chamando ó teléfono 986 59 00 21.
Lugar.
En Santiago de Compostela, está por determina-la localización da actividade de aula.
Asistencia.
É obrigatoria a asistencia e puntualidade en tódalas actividades do curso. A falta de asistencia, aínda cando sexa xustificada, a máis dun 10% das horas lectivas programadas, determinará a cualificación de «non apto» no curso.
Certificado de aproveitamento.
Á fin do curso entregaráselles un certificado de asistencia e aproveitamento a aquelas persoas que acrediten a súa asistencia continuada a el e superen as correspondentes probas de coñecementos.
Modificación.
A Academia Galega de Seguridade poderá modifica-lo desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 26 de febreiro de 2001.
Juan José Fariñas-Ferro Rodríguez
Director xeral da Academia Galega de Seguridade